《次韵答孙平叔感春之作》
宋代·舒岳祥

五陵三辅少年场，往事欢娱总不伤。
阅世莺花见兴废，随时蜂蝶有炎凉。
原尝馆寂生春草，田窦门荒掩夕阳。
汉殿唐宫亦如此，由来天道本茫茫。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。